CELEX: 62018TN0001
Language: el
Date: 2018-01-08 00:00:00
Title: Υπόθεση T-1/18: Προσφυγή της 8ης Ιανουαρίου 2018 — Deutsche Lufthansa κατά Επιτροπής

19.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/23
            
         Προσφυγή της 8ης Ιανουαρίου 2018 — Deutsche Lufthansa κατά Επιτροπής
   (Υπόθεση T-1/18)
   (2018/C 063/31)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Deutsche Lufthansa AG (Κολωνία, Γερμανία) (εκπρόσωποι: S. Völcker και J. Ruiz Calzado, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής της 27ης Οκτωβρίου 2017 στην υπόθεση No. M.8633 — Lufthansα/Ορισμένα περιουσιακά στοιχεία της Air Berlin, Απόφαση της Επιτροπής δυνάμει του άρθρου 7, παράγραφος 3 του κανονισμού (ΕΚ) 139/2004 του Συμβουλίου και του άρθρου 57 της συμφωνίας για τον Ευρωπαϊκό Οικονομικό Χώρο·
               
            
         
               —
            
            
               επικουρικώς, να ακυρώσει την παράγραφο 44, στοιχείο γ', της προσβαλλομένης αποφάσεως, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει πέντε λόγους.
   
               1.
            
            
               Με τον πρώτο λόγο, η προσφεύγουσα προβάλλει ότι η Επιτροπή ήταν αναρμόδια να επιβάλει την προϋπόθεση ότι, για να αποκτήσει η Lufthansa αεροσκάφη από τρίτους, οι οποίοι τα είχαν προηγουμένως εκμισθώσει στη NIKI ή στη μητρική της εταιρία Air Berlin, όφειλε να τα διαθέσει υπό τους όρους της αγοράς στη NIKI ή σε άλλον αγοραστή της NIKI, στην περίπτωση που η εξαγορά της NIKI δεν ολοκληρωνόταν για οποιοδήποτε λόγο, βάσει του άρθρου 7, παράγραφος 3, του κανονισμού περί συγκεντρώσεων (1), διότι η αγορά αεροσκαφών δεν συνιστά μερική υλοποίηση της εξαγοράς της NIKI.
               Η προσφεύγουσα προβάλλει ότι η Επιτροπή ήταν αναρμόδια βάσει του άρθρου 7, παράγραφος 3, του κανονισμού περί συγκεντρώσεων να επιβάλει την ανωτέρω προϋπόθεση, δεδομένου ότι η αγορά αεροσκαφών από τρίτους δεν είχε σχέση με την εξαγορά της NIKI (2) και δεν συνιστούσε μερική «υλοποίηση» της σχεδιαζόμενης εξαγοράς της NIKI για την οποία θα απαιτείτο παρέκκλιση από την υποχρέωση αναστολής της συγκεντρώσεως που θεσπίζει το άρθρο 7, παράγραφος 1, του κανονισμού περί συγκεντρώσεων.
            
         
               2.
            
            
               Με τον δεύτερο λόγο, η προσφεύγουσα προβάλλει ότι, καθόσον με την τεθείσα προϋπόθεση απαιτείται από τη Lufthansa να διευκολύνει την πώληση της NIKI σε άλλο αγοραστή, η προϋπόθεση υπερβαίνει το θεμιτό πεδίο εφαρμογής του άρθρου 7, παράγραφος 3, του κανονισμού περί συγκεντρώσεων και, επομένως, παραβιάζει την αρχή της αναλογικότητας.
               Κατά την προσφεύγουσα, οι προϋποθέσεις που τίθενται δυνάμει του άρθρου 7, παράγραφος 3, του κανονισμού περί συγκεντρώσεων είναι πρόσφορες μόνο στο μέτρο που είναι αναγκαίες, στο πλαίσιο συγκεκριμένης υποθέσεως, για να διασφαλίσουν ότι δύνανται να αναστραφούν οι επιπτώσεις στη συμπεριφορά της εταιρίας-στόχου στην αγορά και στα στάδια υλοποιήσεως κοινοποιηθείσας εξαγοράς, προκειμένου να αποκατασταθεί το status quo ante.
            
         
               3.
            
            
               Με τον τρίτο λόγο, η προσφεύγουσα προβάλλει ότι το ασαφές κριτήριο «όροι της αγοράς» και η έλλειψη οποιασδήποτε διαδικαστικής εγγυήσεως ή περιοριστικής αρχής λειτουργεί εξ ορισμού εις βάρος της Lufthansa και, κατά συνέπεια, παραβιάζει τις αρχές της αναλογικότητας, της ασφάλειας δικαίου, και προσβάλλει το δικαίωμα ιδιοκτησίας της Lufthansa και την επιχειρηματική της ελευθερία.
            
         
               4.
            
            
               Ο τέταρτος λόγος αντλείται από ελλιπή αιτιολογία όσον αφορά τον αριθμό των αεροσκαφών που αφορά.
               Η Lufthansa υποστηρίζει ότι η Επιτροπή παρέβη την υποχρέωσή της αιτιολογήσεως, διότι ο τρόπος με τον οποίο ερμήνευσε την ίδια της την απόφαση δημιουργεί έντονη ανασφάλεια όσον αφορά το εύρος της προϋποθέσεως, κάτι το οποίο πλήττει σφόδρα τη δυνατότητα της Lufthansa να ζητήσει δικαστική προστασία και τη δυνατότητα του Δικαστηρίου να ασκήσει τον δέοντα δικαστικό έλεγχο.
            
         
               5.
            
            
               Με τον πέμπτο λόγο, η προσφεύγουσα προβάλλει ότι προσβλήθηκε το δικαίωμά της ακροάσεως.
               Η Lufthansa προβάλλει ότι η Επιτροπή δεν σεβάστηκε το δικαίωμα ακροάσεως της προσφεύγουσας και δεν τήρησε την προσωρινή διαδικασία του άρθρου 18 του κανονισμού περί συγκεντρώσεων και του άρθρου 12 του κανονισμού (ΕΚ) 802/2004 (3) της Επιτροπής, καθόσον εξέδωσε την προσβαλλόμενη απόφαση ως «τελική» χωρίς να έχει παράσχει στη Lufthansa τη δυνατότητα να καταστήσει γνωστές τις απόψεις της επί της προϋποθέσεως και επί κάθε προβαλλόμενης στρεβλώσεως του ανταγωνισμού που η τεθείσα προϋπόθεση υποτίθεται ότι θεράπευε, ούτε πριν (άρθρο 18, παράγραφος 1, του κανονισμού περί συγκεντρώσεων) ούτε μετά (άρθρο 18, παράγραφος 2, του κανονισμού περί συγκεντρώσεων) την έκδοση της αποφάσεως.
            
         
      (1)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (ΕΕ 2004, L 24, σ. 1).
   
      (2)  Στο πλαίσιο της προτάσεως της Lufthansa περί αγοράς των μετοχών της NIKI Luftfahrt GmbH (NIKI) και της Luftfahrtgesellschaft Walter mbH (LGW) από την Air Berlin PLC & Co. Luftverkehrs KG (Air Berlin) (στο εξής: εξαγορά, και όσον αφορά μόνο τη NIKI, εξαγορά της NIKI).
   
      (3)  Κανονισμός (ΕΚ) 802/2004 της Επιτροπής, της 7ης Απριλίου 2004, για την εφαρμογή του κανονισμού του (ΕΚ) 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων (ΕΕ 2004, L 133, σ. 1).